EUROPA-KOMMISSIONEN Bruxelles, den 25.4.2016 JOIN(2016) 10 final FÆLLES RAPPORT TIL EUROPA-PARLAMENTET OG RÅDET

DET SÆRLIGE ADMINISTRATIVE OMRÅDE HONGKONG: ÅRSRAPPORT FOR 2015



FÆLLES RAPPORT TIL EUROPA-PARLAMENTET OG RÅDET Det Særlige Administrative Område Hongkong: Årsrapport for 2015 Resumé Siden Hongkong blev overdraget til Folkerepublikken Kina i 1997, har Den Europæiske Union (EU) og dens medlemsstater nøje fulgt den politiske og økonomiske udvikling i Det Særlige Administrative Område Hongkong, der bygger på princippet med "ét land, to systemer". I overensstemmelse med det tilsagn, Europa-Parlamentet fik i 1997, udarbejdes der en årlig rapport om udviklingen i Hongkong. Dette er den 18. rapport, som dækker udviklingen i 2015. EU støtter "ét Kina"-politikken og princippet med "ét land, to systemer" og dets gennemførelse. 2015 var et politisk udfordrende år for Hongkong og for princippet med "ét land, to systemer". Den 18. juni forkastede Lovgivningsrådet regeringens forslag om, at regeringslederen skal vælges ved almindelige direkte valg fra 2017. Forkastelsen afsluttede en valgreformproces på næsten 18 måneder, der omfattede polariserede debatter og sidst på året i 2014 omfattende demonstrationer til fordel for større demokrati i valgsystemet, end det var tilladt i afgørelsen fra august 2014 fra det stående udvalg i Kinas Nationale Folkekongres. EU beklager, at hovedaktørerne i valgreformprocessen ikke var i stand til at indgå et kompromis om reformen. Som part med interesse i Hongkongs fremtid og i overensstemmelse med områdets forfatning opfordrer EU Hongkong og statsforvaltningen til gennem konstruktive drøftelser at genoptage valgreformen og nå frem til en aftale om et valgsystem, som er demokratisk, fair, åbent og gennemsigtigt. Almindelige direkte valg ville sikre regeringen større støtte fra befolkningen og legitimitet i forsøget på at nå Hongkongs økonomiske mål og tackle samfundsmæssige udfordringer såsom de samfundsøkonomiske og generationsmæssige skel i Hongkongs samfund. Princippet med "ét land, to systemer" blev draget alvorligt i tvivl, da fem personer, hvoraf to har EU-borgerskab, forsvandt sidst i 2015. De var tilknyttet et forlag og en boghandel i Hongkong, som er kendt for at trykke og sælge publikationer, der er kritiske over for centralregeringen. Omstændighederne ved deres forsvinden var mistænkelige, og den femte person, der forsvandt fra Hongkong, er tilsyneladende blevet bortført. EU mener, at sagen med de fem forlæggere er den største udfordring for Hongkongs forfatning og princippet med "ét land, to systemer", efter at Hongkong blev overdraget til Folkerepublikken Kina i1997. Sagen giver anledning til alvorlig bekymring med hensyn til overholdelsen af menneskerettighederne og de grundlæggende friheder og anvendelsen af Folkerepublikken Kinas strafferet på handlinger, som ikke er strafbare i henhold til Hongkongs lovgivning. Sagen kan få varige konsekvenser for Hongkongs retsstat, og den kan påvirke Hongkongs status som et internationalt forretningscenter. EU opfordrer centralregeringen til fuldt ud at respektere de konstitutionelle ordninger for Hongkong inden for Folkerepublikken Kina og genoprette den tillid, som indbyggerne i Hongkong samt det internationale samfund har til forfatningen og princippet med "ét land, to systemer". Andre aspekter af princippet med "ét land, to systemer" fungerede fortsat godt i Hongkong i 2015. Retsvæsenet udviste fortsat uafhængighed og et vedholdende engagement, for så vidt angår retfærdig rettergang. Retsstaten forblev det ledende princip for regeringen, de økonomiske aktører og den brede befolkning. Der blev fortsat gjort en stor indsats for at bekæmpe korruption, således som det fremgår af den retfærdige procedure i forbindelse med retsforfølgelsen af den tidligere regeringsleder og positive indikatorer for god regeringsførelse. Ytringsfriheden og informationsfriheden overholdes generelt. Der kan imidlertid konstateres en negativ tendens i pressefriheden og pluriformiteten som følge af forsigtighed og selvcensur, når der rapporteres om inden- og udenrigspolitisk udvikling i Folkerepublikken Kina. De fem forlæggeres forsvinden forventes at forværre denne tendens. Den akademiske frihed respekteres i det store hele, men universiteternes institutionelle autonomi bringes i fare af udpegelsen af personer, der går ind for systemet, til universitetsråd. Det økonomiske system med et frit marked fungerede fortsat effektivt, og Hongkong forblev et konkurrencedygtigt internationalt forretningscenter og det vigtigste knudepunkt i verden for handel med det kinesiske hovedland. Retsstaten, den gennemsigtige lovramme, den meget lave korruption og kriminalitet bidrog sammen med en effektiv offentlig administration og et uafhængigt retsvæsen til at bevare og fremme det gunstige investeringsklima, der danner grundlag for Hongkongs succes. Det er vigtigt at fastholde disse elementer af hensyn til Hongkongs konkurrenceevne samt at vedtage ny lovgivning om ophavsret, automatisk udveksling af skatteoplysninger og gennemføre konkurrenceanordningen. Klimaindsatsen skal styrkes for at nå målene for lavemissionsøkonomien i overensstemmelse med resultatet af COP21. Den politiske udvikling Reformen af proceduren for valg af regeringslederen, der blev iværksat af Hongkongs regering i 2014, blev afsluttet i juni 2015. Den havde omfattet to offentlige høringer og en rammeafgørelse fra det stående udvalg i Kinas Nationale Folkekongres og var præget af Occupy-kampagnens omfattende gadeprotester, der varede 79 dage. I overensstemmelse med den ramme, som det stående udvalg i Kinas Nationale Folkekongres fastlagde, indgav regeringen til Lovgivningsrådet et forslag om et valgsystem med almindelige direkte valg for op til tre kandidater udpeget af et nomineringsudvalg. Prodemokratiske grupper afviste forslaget som et tilbud om "falsk demokrati", navnlig fordi nomineringsudvalget, hvis medlemmer hovedsageligt går ind for systemet, ville udelukke muligheden for at opstille en pandemokratisk kandidat. Opinionsundersøgelser gav forskellige resultater og pegede aldrig på en fast positiv holdning hos den brede offentlighed. Regeringens forsøg på at samle det nødvendige antal prodemokratiske medlemmer af Lovgivningsrådet bag forslaget lykkedes ikke. Regeringens valgreformpakke blev derfor ved en tumultagtig afstemning den 18. juni nedstemt af et mindretal af prodemokratiske medlemmer, som blokerede for den. EU beklager, at hovedaktørerne i valgreformprocessen ikke var i stand til at nå frem til et kompromis om reform af metoden for valg af regeringslederen i 2017. Som part med interesse i Hongkongs fremtid og i overensstemmelse med områdets forfatning håber EU, at Hongkong gennem konstruktive drøftelser vil være i stand at genoptage valgreformen og nå frem til en aftale om et valgsystem, som er demokratisk, fair, åbent og gennemsigtig. Almindelige direkte valg ville sikre regeringen større støtte fra befolkningen og legitimitet i forsøget på at nå Hongkongs økonomiske mål og tackle samfundsmæssige udfordringer såsom de samfundsøkonomiske og generationsmæssige skel i Hongkongs samfund. Hongkongs politiske klima var stadig stærkt polariseret mellem de lejre, der gik ind for systemet, og de prodemokratiske lejre. Forbindelserne mellem den udøvende og den lovgivende magt var fortsat anspændte i 2015. Medlemmer af oppositionen i den lovgivende forsamling iværksatte en ikkesamarbejdskampagne og benyttede filibustering (parlamentær obstruktion) til at forsinke regeringsinitiativer. Det tog tre år at få godkendt oprettelsen af det nye innovationskontor, og vedtagelsen af et ændringsforslag til ophavsretsloven blev udsat til 2016 og slog til sidst fejl. Obstruktionen hæmmede i høj grad effektiviteten af Lovgivningsrådets beslutningstagning og regeringsførelsen i Hongkong generelt. For at afhjælpe dette ville en revision af Lovgivningsrådets forretningsorden være på sin plads. Valget i november til distriktsrådet medførte ikke et væsentligt skift i vælgernes præferencer. De valgte dog flere nye politiske grupperinger ind, og vælgerne syntes at foretrække nye og unge kandidater frem for mangeårige kandidater. Et enkelt nyt parti, Neodemokraterne, vandt 15 ud af de 16 pladser, som de gik til valg på. Vælgerdeltagelsen nåede helt op på 47 %. Gennemførelsen af valget til distriktsrådet var professionel og retfærdig. Begge sider fremsatte påstande om køb af stemmer, men kommissionen for valganliggender slog fast, at disse påstande var ubegrundede. Forbindelserne mellem Hongkong og det kinesiske hovedland

I kølvandet på Occupy-bevægelsen og den fejlslagne valgreform er forbindelserne mellem Hongkong og det kinesiske hovedland inde i en vanskelig fase. Mange af Hongkongs indbyggere er bekymret over den gradvise underminering af Hongkongs "vidtgående autonomi" inden for Folkerepublikken Kina og den faldende respekt for Hongkongs værdier og livsstil i henhold til princippet med "ét land, to systemer". Vedtagelsen af Kinas nye nationale sikkerhedslov den 1. juli gav anledning til bekymring, da den henviser specifikt til Hongkong, idet man risikerer, at den kan anvendes til at straffe handlinger udført af Hongkongs indbyggere, selv om de ikke er strafbare i henhold til Hongkongs lovgivning. Princippet med "ét land, to systemer" blev draget alvorligt i tvivl, da fem personer, hvoraf to har EU-borgerskab, forsvandt sidst på året i 2015. De var tilknyttet et forlag og en boghandel i Hongkong, som sælger publikationer, der er kritiske over for centralregeringen. Fire af dem blev sidst set på det kinesiske hovedland, eller i et tilfælde i Thailand, mens den femte person forsvandt fra Hongkong og tilsyneladende er blevet bortført. De dukkede alle senere op på det kinesiske hovedland og erklærede, at de samarbejdede frivilligt i forbindelse med en officiel undersøgelse. Selv om højtstående embedsmænd fra Hongkong samt EU og andre medlemmer af det internationale samfund gentagne gange anmodede om oplysninger og en forklaring, lykkedes det ikke at få en troværdig forklaring fra myndighederne i Folkerepublikken Kina. Sagen vedrører en alvorlig krænkelse af menneskerettighederne og de grundlæggende friheder og giver anledning til alvorlig bekymring om retsstaten, der bygger på princippet om "ét land, to systemer", og den måde, hvorpå myndighederne i det kinesiske hovedland anvender Den Kinesiske Folkerepubliks love på handlinger udført af Hongkongs indbyggere i Hongkong. EU opfordrer centralregeringen til fuldt ud at respektere de konstitutionelle ordninger for Hongkong inden for Folkerepublikken Kina og genoprette den tillid, som indbyggerne i Hongkong samt det internationale samfund har til forfatningen og princippet med "ét land, to systemer". Spændingerne mellem Hongkong og det kinesiske hovedland viste sig også igen på samfundsniveau. Der fandt protester og voldelige tilkendegivelser sted rettet mod parallelhandlende og besøgende fra det kinesiske hovedland i de nordlige dele af Hongkong i nærheden af grænsen til hovedlandet, hvor parallelhandel forårsagede mangel på basale fornødenheder og lagde pres på offentlig infrastruktur og transport. "Lokalpatriotiske" grupper slog til lyd for politiske og økonomiske valg, der fokuserer mere på at tjene Hongkongs lokale interesser end virksomheders interesser. Retsstaten og retsvæsenet Trods bekymringerne i forbindelse med hændelsen med de fem forsvundne forlæggere blev retsstaten i andre henseender respekteret, og retsvæsenet opretholdt sine høje standarder i 2015. Det globale indeks over konkurrenceevne for 2015-2016 udarbejdet af Det Verdensøkonomiske Forum placerede retsvæsenets uafhængighed i Hongkong som nr. 4 i verden med en score på 6,3 ud af 7. Verdensbankens projekt vedrørende forvaltningsindikatorer på verdensplan gav Hongkong en score på 93,8 % for "retsstat" i 2014. Hongkong har været placeret blandt de øverste 10 % af landene siden 2003. Et lille antal demonstranter, som blev anholdt efter Occupy-kampagnen i 2014, blev retsforfulgt og dømt. Kampagneledere, som også blev anholdt, blev sigtet og løsladt mod kaution. Syv politibetjente blev sigtet for mishandling af en demonstrant; retssagen er ikke afsluttet. Den viktimiserede demonstrant blev selv sigtet for at overfalde og gøre modstand mod en politibetjent for at vise anklagerens overdrevent samvittighedsfulde upartiskhed. Tempoet i retssagerne er blevet kritiseret fra flere sider. Det er derfor afgørende, at de retslige procedurer i forbindelse med Occupy-kampagnen fortsat lever op til principperne om retsstaten og retfærdig rettergang. For at sikre, at retsvæsenet fortsat fungerer effektivt, skal der gøres noget ved problemerne med at rekruttere dommere, manglen på personale ved domstolene og de lave honorarer, der udbetales til advokater i forbindelse med retshjælp, navnlig i straffesager. For at opretholde Hongkongs demokratiske legitimitet, landets status som et internationalt handelscenter og dets stadig vigtigere rolle som et internationalt center for voldgift og mægling er det vigtigt at sikre retsvæsenets uafhængighed og uindskrænket respekt for retsstaten. Bekæmpelse af korruption Korruptionen blev anset for at være under kontrol, og indsatsen over for korruption var målrettet og effektiv, selv om antallet af klager over korruption indgivet til den uafhængige kommission til bekæmpelse af korruption (ICAC) steg til et rekordstort antal på 2 800 i 2015, en stigning på 18 % i løbet af 2014. Det er vanskeligt at drage en konklusion ud fra denne stigning, da den kan skyldes gennemførelsen af flere aktiviteter til bekæmpelse af korruption, men også større offentlig bevidsthed og villighed til at indgive klager. Den 5. oktober blev den tidligere regeringsleder Donald Tsang sigtet for to tilfælde af misbrug af offentligt embede, hvilket gjorde ham til den højest placerede embedsmand i et særligt administrativt område, som nogensinde er blevet retsforfulgt. Dette er en prøvesag for ICAC's og retsvæsenets evne til at undersøge og behandle højtprofilerede korruptionssager uafhængigt, upartisk og uden politisk hensyntagen. Påstande om en finansiel interesse, som den nuværende regeringsleder ikke har opgivet, blev undersøgt. Påstandene fik nogle lovgivere til at stille et forslag om ændring af anordningen om forebyggelse af bestikkelse for at dække regeringslederen i embedsperioden, men Lovgivningsrådet forkastede det. Den overordnede konklusion er dog, at Hongkong har meget høje standarder for gennemsigtighed og foranstaltninger til bekæmpelse af korruption. Myndighederne og de politiske ledere og virksomhedslederne anerkender, at faldende gennemsigtighed ville indvirke negativt på Hongkongs styrke som et internationalt forretningscenter, herunder for virksomheder fra det kinesiske hovedland. Lige muligheder, rettigheder og friheder Medierne, herunder de digitale medier, var fortsat i vid udstrækning frie og gav udtryk for en række forskellige synspunkter. Som det fremgår af årsrapporten fra Hongkongs journalistforbund (HKJA), havde man dog i stigende grad indtryk af, at både de trykte og elektroniske medier udøvede selvcensur, især ved dækning af sager vedrørende det kinesiske hovedland. HKJA påpegede desuden, at nogle digitale medier løbende blev nægtet adgang til regeringspressekonferencer med den begrundelse, at de ikke har et trykt udgave, samtidig med regeringens stigende tendens til at erstatte pressekonferencer med ensidige kommunikationsformer. På grundlag af tendenserne i 2014 blev Hongkong nedgraderet med ni pladser til halvfjerdsindstyvende pladsen i pressefrihedsindekset fra Journalister uden Grænser i 2015, idet selvcensur og voksende indflydelse udøvet af centralregeringens forbindelseskontor blev anført som begrundelse. Der var forlydender om, at virksomheder med stærke bånd til det kinesiske hovedland trak deres reklamer tilbage fra medier, som var kritiske over for Beijing. Efter at lydoptagelser fra dets lukkede møder om kontroversielle udpegelsesspørgsmål (se nedenfor) var blevet lækket, fik Hongkong Universitet en retskendelse, der forbød medierapporter med beskrivelser af fortrolige drøftelser i dets styrelsesråd. Påbuddet gav anledning til bekymring om pressefriheden, da medierne indskrænkede deres dækning som reaktion på retskendelsen. I december 2015 købte Alibabakoncernen, som er Kinas e-handelskæmpe, South China Morning Post (SCMP), den århundredegamle engelsksprogede avis. Journalistforbund udtrykte bekymring for, at SCMP's redaktionelle uafhængighed ville blive sat på spil, efter at koncernen udtalte, at dens mål var at rapportere objektivt og "retfærdigt" om Kina. Fem personers forsvinden under mistænkelige omstændigheder, som var tilknyttet et forlag i Hongkong, der udgiver litteratur, som er kritisk over for myndighederne på det kinesiske hovedland, gav anledning til stor bekymring over indskrænkningen af ytringsfriheden. Det forlød, at nogle boghandler efterfølgende havde fjernet kritiske publikationer fra deres hylder. Hongkongs kerneværdier er ytringsfrihed, mediefrihed og informationsfrihed i henhold til princippet med "ét land, to systemer", og de er en væsentlig del af Hongkongs styrke som et globalt forretningscenter. EU opfordrer alle aktører til at bevare disse værdier. Den akademiske frihed og den uafhængige ledelse af højere læreanstalter var genstand for en større strid i 2015. Den blev fremkaldt af en afgørelse fra Hongkong Universitets Styrelsesråd om at afvise kandidaten til stillingen som universitetsrektor på grund af hans tilknytning til oppositionsgrupper. Afgørelsen blev opfattet som politisk indblanding efter implicit befaling fra Hongkongs regering, og den satte gang i protester mod regeringens tendens til at udpege personer, der går ind for systemet, til universitetsråd. Denne praksis truer universiteternes uafhængige ledelse og kan i det lange løb skade den akademiske frihed i Hongkong. Striden foranledigede opfordringer til at fjerne regeringslederen som ex officio rektor for alle universiteter i Hongkong.

Hongkong har stadig ikke en omfattende lovgivning om bekæmpelse af forskelsbehandling. Kommissionen til fremme af lige muligheder (EOC) modtog 100 000 svar i forbindelse med en offentlig høring om, hvordan man kan afhjælpe dette. EOC vil udarbejde en rapport med anbefalinger om fremme af lige muligheder for lesbiske, bøsser, biseksuelle, transpersoner og interseksuelle (LGBTI'er) gennem lovgivning og praktiske foranstaltninger. Hongkongs lovgivning om ægteskab mellem personer af samme køn og ægteskaber, hvor der indgår transpersoner, er ved at blive revideret. Der sker stadig forskelsbehandling på grund af seksuel orientering. Udenlandske husarbejdere, som tæller ca. 300 000 personer, led fortsat under mangel på arbejdsmiljøregler og social sikring. To gældende love om udenlandske husarbejdere giver navnlig anledning til bekymring, nemlig kravet om, at husarbejdere skal bo på arbejdsstedet, og tougersreglen, i henhold til hvilken udenlandske husarbejdere skal finde arbejde inden to uger, efter at deres kontrakt er udløbet, da de ellers bliver udvist. FN's Komité mod Tortur opfordrede i december 2015 regeringen til at afskaffe tougersreglen og tillade, at udenlandske husarbejdere kan bo uden for arbejdsstedet. Civilsamfundsorganisationer kræver en mere inklusiv ordning, der omfatter en lovbestemmelse om den daglige arbejdstid og/eller overarbejde. Hongkongs regering har indført nogle bestemmelser, herunder en tilladt mindsteløn (som blev forhøjet i 2015), en ugentlig fridag og et loft på rekrutteringsgebyret, men der kan stadig sættes spørgsmålstegn ved håndhævelsen af disse bestemmelser. Menneskehandel giver stadig anledning til bekymring, især fordi der ikke findes en fælles lovgivnings- og politikramme. Hongkongs regering har nedsat en taskforce med henblik på at finde en løsning på spørgsmålet og samarbejder med EU og andre medlemmer af det internationale samfund. Den økonomiske udvikling I 2015 var Hongkong stadig højt placeret i en række globale økonomiske undersøgelser. Ifølge UNCTAD indtog Hongkong en andenplads i forbindelse med globale udenlandske direkte investeringer (FDI'er), og det registrerede indgående FDI'er på 103 mia. USD i 2014, en stigning på 39 % fra år til år. Hongkong indtog kun en andenplads efter det kinesiske hovedland og foran USA, Det Forenede Kongerige og Singapore. Hongkong indtog også en andenplads med hensyn til udgående FDI'er (143 mia. USD) efter USA og foran det kinesiske hovedland, Japan og Tyskland. Hongkong bevarede også sin femteplads i Verdensbankens rapport Doing Business 2016, den samme plads som i 2015. Der var en lille vækst i Hongkongs økonomi på 2,4 % i faste priser i 2015. Stigningen skyldtes primært en robust indenlandsk efterspørgsel, der blev bevaret på grund af fuld beskæftigelse og indkomststigning. Arbejdsløsheden var på eller under 3,3 % hele året. Forbrugerprisinflationen blev fastholdt på 3 % i 2015. Den samlede eksport af varer og tjenesteydelser klarede sig dårligere på grund af opbremsningen i den kinesiske økonomi og langsom vækst på nogle større eksportmarkeder, herunder EU. Turismesektoren var i tilbagegang. Tendensen til flere besøgende blev ændret i årets sidste del, da antallet af kinesiske besøgende (som udgjorde over tre fjerdedele af det samlede antal besøgende) faldt med 3 % i 2015. Dette var det første fald siden visumreglerne for besøgende fra det kinesiske hovedland blev lempet i 2003, og det havde en negativ virkning på detailsektoren. Detailsalget af dyre artikler såsom smykker, ure og værdifulde gaver faldt mærkbart i 2015. De afdæmpede resultater i turisme- og detailsektoren skyldtes den stærke Hongkongdollar, og at Beijing slog hårdt ned på korruption. Det kinesiske statsråd godkendte i april en afgørelse, der begrænsede Shenzhen-indbyggeres ture til Hongkong til en gang om ugen, i et forsøg på at afhjælpe den stigende utilfredshed i Hongkong med de hyppige indkøbsture, som indbyggerne på det kinesiske hovedland, foretager, og for at skabe hindringer for de parallelhandlende, der forsøger at krydse grænsen. Finanssektoren blomstrede fortsat som en af Hongkongs vigtigste økonomiske søjler. I 2015 genvandt Hongkong sin stilling som det vigtigste marked i verden for første udbud til offentligheden (IPO), idet det tilvejebragte i alt 260 mia. HKD; virksomheder på det kinesiske hovedland stod for over 90 % af alle rejste midler, mens resten blev tilvejebragt af virksomheder med base i Hongkong. Selv om centralregeringen indførte nogle kontroversielle foranstaltninger for at bringe aktiemarkedernes volatilitet under kontrol i månederne efter juni 2015, fremstod Hongkongs børs som det sikreste og mest effektive marked for handel med kinesiske aktier. Det lykkedes desuden Hongkong at blive det største offshorecenter for RMB i 2015, hvad angår RMB-indskud og handelsafregning. Hongkongs lovgivere og byens finansindustri havde stadig tillid til, at byen fortsat ville være førende inden for RMB-forretninger og være i stand til at imødegå udfordringen med stigende konkurrence fra andre internationale finanscentre. Med hensyn til forvaltningen anførte Baselkomitéen for Banktilsyn i sin første vurdering af Hongkong, at byens ramme for risikobaseret kapital og likviditetsdækning var i overensstemmelse med Basel III, og Hongkong opfyldte 12 ud af 13 komponenter i vurderingen. Vedrørende en enkelt komponent, som kræver kvartalvis fremlæggelse af kapital- og likviditetsoplysninger fra banker, anførte komitéen, at Hongkongs monetære myndighed (HKMA) "stort set opfyldte kravene". For at afbøde risikoen for banksektoren indførte HKMA den 27. februar en ny runde tilsynsforanstaltninger for pant i fast ejendom. Trods de matte markedsreaktioner, særlig hen imod udgangen af 2015, sagde regeringslederen, at regeringen ville opretholde de afkølingsforanstaltninger, der blev indført i 2012, og fortsat ville stille mere jord til rådighed for at afhjælpe boligmanglen. I forventning om en rentestigning fra den amerikanske centralbank aftog stigningen i priserne på beboelsesejendomme i tredje kvartal og blev til et fald i sidste kvartal af 2015. Hongkong forblev en prøvesten for Kinas kapitalmarkedsreform med iværksættelsen af nye politikinitiativer. Den gensidige anerkendelse af fondsordningen mellem Hongkong og Kina var en milepæl. Hongkongs Securities and Futures Commission og Kinas Securities Regulatory Commission undertegnede aftalen om reguleringssamarbejde om gensidig anerkendelse af fonde mellem det kinesiske hovedland og Hongkong (MRF) den 22. maj. Denne aftale giver mulighed for at fordele støtteberettigede fonde fra det kinesiske hovedland og Hongkong på de to markeder gennem en strømlinet undersøgelsesproces. Ordningen kunne potentielt indføre ca. 850 kinesiske fonde på Hongkongs marked og ca. 100 fonde fra Hongkong på de kinesiske markeder med henblik på at sælge produkter til en værdi af op til 300 mia. RMB på den anden side. Denne skelsættende udvikling åbnede Kinas kapitalmarkeder yderligere og styrkede Hongkongs stilling som et kapitalforvaltningscenter i Asien. Trods en kort forsinkelse blev de første to partier med 13 fonde fra det kinesiske hovedland og tre fonde fra Hongkong godkendt til offentligt udbud i december, fem måneder efter at ordningen blev officielt lanceret. Shanghai-Hongkong Stock Connect, som blev oprettet i november 2014, gennemførte det første år i en periode med stærk markedsvolatilitet. Pilotordningen var et væsentligt gennembrud i åbningen af Kinas kapitalmarkeder og var en model for aktiemarkedsforbindelser mellem Kina og andre internationale finanscentre. Ordningen giver investorer fra det kinesiske hovedland bedre adgang til internationale markeder og gør det muligt for internationale investorer at købe A-aktier i kinesiske selskaber gennem Hongkong. Handelens omfang i Stock Connect-ordningens første år var lavere end forventet, men det skyldtes delvis aktiemarkedsvolatiliteten i Kina i sommeren 2015. En tilsvarende ordning med Shenzhen (Shenzhen-Hongkong Stock Connect), som det oprindeligt var planen at oprette i 2015, blev forsinket. Selv om Hongkong høster first mover-fordelene, er det samtidig udsat for de iboende risici på Kinas kapitalmarkeder, hvad angår både volatilitet og forvaltningstilsyn. Udfordringen for Hongkongs myndigheder er at forvalte disse risici og samtidig udnytte Hongkongs privilegerede stilling. Efterhånden som Kina gradvist liberaliserer sine kapitalmarkeder og moderniserer sin lovramme, er Hongkong desuden nødt til at imødegå stigende konkurrence fra markederne i Shanghai og Shenzhen. Den strategiske dimension af den økonomiske integration med Kina blev stadigt mere fremtrædende i 2015. Hongkong bringer sig i stilling som en platform for at hjælpe Kina med at gennemføre sin "go global"-strategi. Det udforsker også aktivt sin rolle i den nationale strategi med "One Belt, One Road" (OBOR), der blev fremlagt af den kinesiske præsident Xi Jinping i 2013. Hongkong-regeringens vision er, at Det Særlige Administrative Område skal være et finans- og kapitalforvaltningscenter, og at byen skal gøres til et center for tvistbilæggelse og voldgift for Den Asiatiske Infrastrukturinvesteringsbank (AIIB). Hongkongs erhvervssektor blev opfordret til at udnytte muligheden med "OBOR"-initiativet, som forventes at blive en hoveddrivkraft for vækst i det lange løb. Hongkong har erklæret, at det agter at blive ikkesuverænt medlem af AIIB inden for nærmeste fremtid. En ny aftale om handel med tjenesteydelser blev undertegnet den 27. november 2015 inden for rammerne af aftalen om et tættere økonomisk partnerskab (CEPA) mellem Hongkongs regering og det kinesiske handelsministerium. Når aftalen træder i kraft den 1. juni 2016, vil Kina åbne fuldstændigt eller delvist for Hongkongs tjenesteydelsessektor i 153 af de 160 WTO-handelssektorer for tjenesteydelser. Aftalen vil betyde en grundlæggende liberalisering af handel med tjenesteydelser ved afslutningen af den 12. femårsplan, som Kina lovede i 2011. Hongkong er også gunstigt placeret til at nyde godt af Kinas mest præferentielle liberaliseringsforanstaltninger ved hjælp af mestbegunstigelsesklausulen i aftalen. CEPA-rammeaftalen blev undertegnet i 2003, og derefter blev 10 supplerende aftaler undertegnet mellem 2004 og 2013. I december 2014 blev Guangdongaftalen undertegnet inden for rammerne af CEPA om grundlæggende liberalisering af handelen med tjenesteydelser med Hongkong i Guangdong. Udadtil gik forhandlingerne om frihandelsaftalen mellem Hongkong og ASEAN, der blev indledt i juli 2014, videre til femte runde i 2015. Ud over CEPA-aftalen med Kina har Hongkong undertegnet tre andre frihandelsaftaler med dets handelspartnere, dvs. New Zealand, Den Europæiske Frihandelssammenslutning og Chile. Hongkong indledte i 2015 en høring om en frihandelsaftale med Macao. Konkurrencedygtighed stod stadig højt på dagsordenen for både den offentlige og den private sektor. Regeringen og erhvervsledere drøftede muligheder for at styrke Hongkongs konkurrenceevne, og et af de tilbagevendende hovedtemaer var innovation. Innovations- og teknologikontoret, som blev oprettet i november 2015, skal styre innovationsindsatsen. Der blev truffet en række reguleringsforanstaltninger i 2015 for at sikre et konkurrencedygtigt erhvervsklima og tilpasse Hongkongs reguleringsmæssige standarder til international praksis. Lovgivningsrådet vedtog den 10. juli en lov om oprettelse af den uafhængige forsikringsmyndighed, som er et uafhængigt tilsynsorgan for forsikringsbranchen og erstatter forsikringskommissærens kontor. Det nye organ har udvidede beføjelser vedrørende forbrugerbeskyttelse og direkte tilsyn med forsikringsmæglere. Dette er i overensstemmelse med international praksis, i henhold til hvilken reguleringsmyndighederne skal være økonomisk og operationelt uafhængige af regeringen, og det er et stort fremskridt.

På grundlag af den OECD-standard, der blev vedtaget i juli 2014, har Hongkongs regering udarbejdet forslag om, at kravene om automatisk udveksling af oplysninger om finansielle konti skal finde anvendelse på Hongkong gennem lovgivning. Hongkongs mål er at stille et ændringsforslag i Lovgivningsrådet i begyndelsen af 2016 med henblik på at begynde at udveksle oplysninger ved udgangen af 2018. Hongkong har imidlertid endnu ikke bekræftet, at det er rede til at forpligte sig til OECD's og Europarådets omfattende multilaterale konvention om gensidig administrativ bistand i skattesager og har derfor ikke tilsluttet sig den tilhørende fælles indberetningsstandard og den multilaterale aftale mellem kompetente myndigheder (CRS – MCAA), som alle EU-medlemsstaterne er parter til. CRS-MCAA, som er underlagt en ret enkel procedure med bilateral aktivering, danner et passende retligt grundlag for den faktiske og effektive gennemførelse af samarbejde under OECD's standard for automatisk udveksling af oplysninger om finansielle konti mellem alle dens partnere, hvorved behovet for langvarige bilaterale forhandlinger undgås. Regeringen færdiggjorde al gennemførelseslovgivningen for Hongkongs konkurrenceanordning, der blev vedtaget i 2012, og den trådte således til fulde i kraft den 14. december 2015. Tidligere skridt omfattede oprettelsen af konkurrencekommissionen og konkurrencedomstolen i 2013. Hongkongs konkurrenceanordning er inspireret af EU's konkurrencelovgivning. Kontrol af fusioner og overtagelser indgår imidlertid ikke i den gældende lovramme. Hongkong agter at modernisere sin lovgivning om ophavsret, som halter bagefter internationale standarder og indeholder smuthuller, der forhindrer bekæmpelsen af piratvirksomhed på internettet. Det er vigtigt at opdatere den nuværende lovgivning, hvis Hongkong skal være et center for intellektuel ejendomsret. Lovforslaget (ændringsforslaget) om ophavsret blev fremlagt i Lovgivningsrådet i juni 2014 med henblik på at afslutte lovgivningsprocessen ved udgangen af 2015. Offentlige protester over den påståede indvirkning på ytringsfriheden og informationsfriheden forhindrede imidlertid sammen med obstruktion i Lovgivningsrådet, at loven blev vedtaget. Hongkong gennemfører kæmpestore infrastrukturprojekter for at opfylde fremtidige behov. Færdiggørelsen af flere af dem, herunder højhastighedsjernbaneforbindelsen mellem Hongkong og Guangzhou og broen mellem Hongkong, Zhuhai og Macao, bliver forsinket og overskrider budgettet, hvilket har givet anledning til ophedede politiske debatter i Lovgivningsrådet. Bygningen af en tredje landingsbane i Hongkongs internationale lufthavn har også sat gang i offentlige bekymringer om luftrumsstyring og miljøvirkningen. Den tredje landingsbane bliver finansieret af lufthavnsmyndigheden og vil indebære, at passagerne pålægges en lufthavnsafgift. Hongkongs regering har opdateret fattigdomsgrænsen. Antallet af fattige ligger på 1 324 800, og fattigdomssatsen er 19,6 %. Fattigdomsbekæmpelse bliver i stigende grad en udfordring i lyset af en hurtigt aldrende befolkning. Finansministeren bekendtgjorde ved årets udgang, at den såkaldte "Future Fund" (med et første indskud på 219,7 mia. HKD) bliver oprettet den 1. januar 2016 med henblik på at opfylde øgede udgiftsbehov i fremtiden. Det bliver en langsigtet opsparingsordning, og det er ikke tilladt at foretage udtræk før 2025, undtagen i nødsituationer. På miljøområdet blev energispareplanen for 2015 iværksat. Den fastsætter et mål om at reducere energiintensiteten med 40 % inden 2025, især med fokus på bygningsområdet. Der fastsættes også mere ambitiøse emissionsmål for energisektoren i den femte tekniske aftale om tildeling af emissionskvoter. En anden positiv miljøudvikling er bestemmelserne om kontrol med luftforurening (søgående fartøjer) (brændstofpåfyldning ved kajplads), i henhold til hvilke der skal anvendes mere miljøvenligt skibsbrændstof til søgående fartøjer. Der blev åbnet for ansøgninger til Hongkongs regerings genanvendelsesfond på 1 mia. HKD, og de første tilskud forventes at blive bevilget til ansøgerne i marts 2016. Fonden blev bekendtgjort i 2014 og blev vedtaget af Lovgivningsrådet i juli 2015. Den har til formål at øge mængden og kvaliteten af genanvendeligt materiale og mindske presset på Hongkongs lossepladser. Hvad angår klimaændringer, blev Hongkongs klimarapport for 2015 forud for de afgørende forhandlinger i Paris (COP21) offentliggjort i november. Rapporten understregede, at klimaændringer er en stor udfordring, men at de også giver mulighed for at forbedre Hongkongs levedygtighed.

Bilaterale forbindelser og samarbejde i 2015 mellem EU og Hongkong De bilaterale forbindelser mellem EU og Hongkong var fortsat gode i 2015. Som i tidligere år var EU Hongkongs andenstørste handelspartner efter det kinesiske hovedland, mens Hongkong var EUs 15. største handelspartner med hensyn til handel med varer (foran meget større tredjelandspartnere såsom Indonesien, Malaysia, Sydafrika, Thailand og Vietnam) og blandt toptyvehandelspartnerne inden for tjenesteydelser. Den bilaterale handel med varer mellem EU og Hongkong steg og beløb sig til 50 mia. EUR i 2015, hvor EU havde et handelsoverskud på 21 mia. EUR. Den bilaterale handel med tjenesteydelser i 2014 (de seneste disponible data) beløb sig til 21,5 mia. EUR med et lille EU-underskud på 0,1 mia. EUR. EU tegner sig stadig for den største andel af udenlandske virksomheder, der er etableret i Hongkong (2 029 virksomheder). EU-virksomheder er centrale aktører inden for finansielle tjenesteydelser og erhvervstjenesteydelser, handel, logistik, byggeri og detailhandel. Investeringsstrømmene mellem EU og Hongkong er også meget positive. EU er stadig den tredjestørste kilde til udenlandske direkte investeringer i Hongkong efter De Britiske Jomfruøer og det kinesiske hovedland. Hongkong er en af toptyveinvestorerne i EU. I 2014 (de seneste disponible data) beløb de direkte udenlandske investeringer fra EU til Hongkong sig til 5,8 mia. EUR, mens de direkte udenlandske investeringer fra Hongkong til EU nåede op på 2,1 mia. EUR. Hongkong er nr. 13 på listen over nettoindstrømning af direkte udenlandske investeringer i 2014 og nr. 12 på listen over beholdninger af indgående direkte udenlandske investeringer i EU-28 i 2014. Både de udgående og indgående direkte udenlandske investeringer faldt betydeligt i 2014 i forhold til 2013. Ved udgangen af 2014 udgjorde EU's beholdninger af direkte udenlandske investeringer i Hongkong 106 mia. EUR, og Hongkongs beholdninger i EU var på samme tidspunkt på 71 mia. EUR. Som en platform for det kinesiske hovedland frembyder Hongkong meget store muligheder for EU's erhvervsdrivende. Et betragteligt antal EU-virksomheder er registreret som "Hongkong service suppliers" under aftalen mellem Hongkong og det kinesiske hovedland om et tættere økonomisk partnerskab (CEPA), og det er disse virksomheder, der anvender CEPA-aftalen mest. På grund af CEPA-aftalens potentiale er EU og Hongkong blevet enige om at undersøge, hvorledes man kan sikre EU's virksomheder og investorer de bedste muligheder. Det niende strukturerede dialogmøde mellem EU og Hongkong fandt sted i Hongkong den 26. november 2015. De to parter drøftede en lang række emner og fastlagde områder for yderligere samarbejde, især handel med og beskyttelse af intellektuel ejendomsret, finansielle tjenesteydelser, miljøbeskyttelse og klimaindsats, udvekslingsprogrammer for unge og forskning og innovation. De to parter aftalte at styrke investeringerne og handelsforbindelserne og undersøge mulighederne for at indlede investeringsforhandlinger. De udvekslede synspunkter om reguleringsanliggender, herunder fødevaresikkerhed og offentlige indkøb, og aftalte fortsat at arbejde hen imod en bedre forståelse af den anden parts bekymringer og prioriteter samt bedre markedsadgang. EU-institutionerne gennemførte i 2015 mange besøg på højt plan i Hongkong. EU-kommissær Lord Jonathan Hill (GD for Finansiel Stabilitet, Finansielle Tjenesteydelser og Kapitalmarkedsunionen) aflagde besøg i november. Han mødtes med finansminister John Tsang, mange andre af Hongkongs embedsmænd og det europæiske erhvervsliv. Cheferne for de tre myndigheder, der udgør Det Europæiske Finanstilsynssystem (Den Europæiske Banktilsynsmyndighed, Den Europæiske Værdipapir- og Markedstilsynsmyndighed og Den Europæiske Tilsynsmyndighed for Forsikrings- og Arbejdsmarkedspensionsordninger) aflagde alle besøg i 2015. EU's særlige repræsentant for menneskerettigheder, Stavros Lambrinidis, og den administrerende direktør for den europæiske stabilitetsmekanisme, Klaus Regling, besøgte også Hongkong i november. Formanden for Det Europæiske Forskningsråd, Jean-Pierre Bourguingon, var i Hongkong i december. Nogle af Kommissionens generaldirektører og andre højtstående embedsmænd aflagde besøg i årets løb. Chief Secretary i Hongkongs regering, Carrie Lam, besøgte Bruxelles i maj og mødtes med to EU-kommissærer. Finansminister John Tsang besøgte en række EU-lande i november. Undervisningsministeren, Eddie Ng Hak-kim, ministeren for finansielle serviceydelser og finanser, professor KC Chan, og ministeren for handel og økonomisk udvikling, Gregory So, besøgte også Bruxelles i 2015 og mødtes med deres EU-modparter. På toldområdet styrkede EU og Hongkong deres gode samarbejde i 2015. I april undertegnede de en handlingsplan med det mål at videreudvikle toldsamarbejdet med henblik på at finde en løsning på problemet med den internationale handel med varer, som krænker de intellektuelle ejendomsrettigheder, bl.a. ved at udveksle statistiske data og oplysninger om tilbageholdelse. Der blev iværksat et seks måneder langt pilotprojekt under handlingsplanen i oktober for at teste udvekslingerne og analyserne af de ovennævnte data samt de etablerede arbejdsmekanismer. Pilotprojektet fokuserer på lufttrafik med deltagelse af fem EU-lufthavne (London Heathrow, Paris Roissy CDG, Milano Malpensa, Amsterdam Schiphol og Liège Bierset). Parterne aftalte også i april fortsat at arbejde hen imod indførelse af gensidig anerkendelse af godkendte økonomiske aktører mellem EU og Hongkong. EU og Hongkong fortsatte også deres samarbejde i forbindelse med pilotprojektet Smart and Secure Trade Lane, som Hongkong tilsluttede sig i 2013, og som har til formål at fremme og sikre handelsveje mellem Europa og Asien. Inden for forskning og innovation var 2015 et betydningsfuldt år for forbindelserne mellem EU og Hongkong. I november indgik Hongkongs forskningstildelingsråd og Kommissionen en banebrydende aftale om at oprette en samarbejdsordning for forskning og innovation, som vil muliggøre samfinansiering af forskere fra Hongkong inden for EU-rammeprogrammet Horisont 2020. Med et indledende årligt budget på 9 mio. HKD til forskere i Hongkong vil samarbejdsordningen styrke forbindelserne mellem EU's og Hongkongs forskningsverden inden for områder af gensidig interesse med henblik på at opnå videnskabelige og tekniske resultater i verdensklasse, som fører til nye og innovative teknologier. Den 17. juni 2015 offentliggjorde Kommissionen for første gang en oversigt over tredjelandsjurisdiktioner, som medlemsstaterne har anført som jurisdiktioner, der ikke overholder reglerne, eller som er usamarbejdsvillige i forbindelse med skattemæssige spørgsmål, som led i EU's eksterne dagsorden til bekæmpelse af selskabsskatteundgåelse, der har til formål at indføre større gennemsigtighed i den nationale opførelse på liste i hele EU, samtidig med at tredjelande tilskyndes til at samarbejde med medlemsstaterne om god forvaltning i skatteanliggender. Den fulde konsoliderede udgave af listen blev offentliggjort på internettet, mens en liste over de hyppigst anførte jurisdiktioner blev vedføjet som bilag til Kommissionens handlingsplan for et fair og effektivt system for selskabsbeskatning i EU. Som svar på Hongkongs (og andre jurisdiktioners) bekymringer offentliggjorde Kommissionen i oktober en onlineopdatering. Denne opdatering afspejlede, at mange af landene/jurisdiktionerne, herunder Hongkong, deltog aktivt i OECD's internationale dagsorden for gennemsigtighed og informationsudveksling og også havde forpligtet sig til at anvende OECD's nye globale standard for automatisk informationsudveksling. Onlineopdateringen viste, at Hongkong (på dette tidspunkt) var anført af otte medlemsstater i modsætning til ti oprindeligt, hvilket afspejler ændringer i medlemsstaternes vurdering af tredjelandes standarder for god forvaltning på skatteområdet, rettelser til nationale lister og Estlands beslutning om at trække sin nationale liste helt tilbage. Hongkong har undertegnet 13 omfattende aftaler om undgåelse af dobbeltbeskatning (CDTA'er) og to aftaler om udveksling af skatteoplysninger med EU-medlemsstater. Der er forhandlinger i gang med tre andre medlemsstater.